Ueli dr ' Chnächt  Us-em Studio Bärn g'höreter jetze die 3. Sändig vom Ueli dr' Chnächt,  wo der Aernscht Balzli nach-em glychnamige Roman vom Jeremias Gotthälf, bearbeitet het.  Es spile d'Mitglider vom Bärner Heimatschutztheater unger der Leitig vom Robärt  Egger.     Zyt: Gägewart - - - - - - - - - - - - - - - - - - - - mir fö grad a !    Säub Aabe, wo Ueli vo Burtlef heicho isch, hets no allerhand gä z,dischputiere, u de isch-me ungere.   Am angere Morge, wo der Wecker sächsi gumpet het, bin-i uftschäderet.  I ha ds Fänschter zum Gring use-g'hänkt u ha taget, obs guggi.  Bereits het d'Sunne i de hällschte Tön pfiffe u d'Spatze hei die erschte Schtrahle übere Horizont übere gschickt.  E dünne Gaffee isch am Bärg na  gschliche u us der Chuchi hets bereits nach früschem Näbu gschmöckt.  Jetz han-i d'Stäge agleit u bi d'Hose abegsprunge.  Dunger het mer d'Latärne gseit, i söu der rot-tschägget Meischter näh,  ds roschtige Chaubli wöu chuele.  Won-i use chume, steit die eltischt Sou offe,   u d'Souschtautüre isch i der Hoschtet umegrunzet.   Jetz hani-i i d'Chäserei müesse.  I ha ts Tennstor a Rügge gno, ha der Hoger   zuegschlage u bi d'Bränte abegloffe. I der Chäserei isch ou scho  Hochbetrieb gsi.   Uf der Matte vor dra hei si Liedli boret, u i der Hütte het der Chäser Löcher i Jodu gchäset.  Eglihannes Chrigu het ghulfe d'Milchchanne schwinge u d'Niedle wäsche.    Won-i umecho bi, isch grad Zyt gsi zum Morgenässe.  Di angere si scho zueche hocket, hei d'Gaffeemöcke ungere Tisch gha u d'Bei im Chacheli umetröhlet.   D'Mischtbänne isch zwar no im näscht gläge u d'Magt hei d'Nachtbuebe uf e   Bireboum ueche g'hänkt.   I ha grad dr räschte Gschirr ir  Schnure gha u d'Mueter het d'Rööschti abgwäsche, won-es klopfet het.  Wär steit dusse? Sädubachs Miggu vo der Chrützbodechlapfhöchi u het g'fagt ob   mir die drü Fueder Räge nid wöue a Schärme tue, es chömi sicher gli cho heue.   Jetzt isch-es strub, zu u här gange. Aues was Häng u Füess gha het, isch mit der   Matte am Hang na, uf-em Räche umegstürmt, u vor luter ässe het me chum Zyt gha zum schaffe.  Derfür het-me de glückllech chönne mit em letschte schwäre   Rägetrofpe dürs  Schürtor ichefahre, wo die erschte Heufueder unger Donner u Blitz oben-abe prasslet si.  Nach-em z'Nacht isch-me no schläll zum Jass übere ga dr Löiewirt chlopfe.  Wos du halbi zwölfi torklet het, isch-me langsam heigschlage. Dachchänle hei gmööget,   u d'Chatze hei tropfet, der Mond isch am zämegheie gsi u d'Schyterbigi het   verschmitzt hinger dr Wulche füregluegt.    Dir gseht, Ueli het ganz e böse Tag gha.  Z'nächste Mal g'höret-er de, wis-em gange-isch uf em  Chrottemärit im Feebode !